ORDE do 31 de xullo de 2009 pola que se modifica a Orde do 1 de abril de 2009, pola que se regulan as bases polas que se rexerá a concesión de subvencións destinadas ao cofinanciamento da prestación de servizos sociais polas corporacións locais e se procede á súa convocatoria para o exercicio 2009.
CONSELLERÍA DE TRABALLO E BENESTAR — III. OUTRAS DISPOSICIÓNS — 06/08/2009

A Orde do 1 de abril de 2009, pola que se regulan as bases polas que se rexerá a concesión de subvencións destinadas ao cofinanciamento da prestación de servizos sociais polas corporacións locais e se procede á súa convocatoria para o exercicio 2009 (DOG nº 76, do 21 de abril) establece, no seu artigo 8, un importe total dispoñible para o exercicio 2009 de 44.628.997,50 , destinado ao financiamento das subvencións que, ao abeiro desta, poderán ser concedidas aos solicitantes, sen prexuízo de ulteriores variacións producidas como consecuencia de modificacións orzamentarias.
En consecuencia, como existen dispoñibilidades orzamentarias que poden ser utilizadas para os mesmos fins, procedentes dunha xeración de créditos, cómpre ampliar o importe dos créditos destinados ao financiamento das subvencións que poderán ser concedidas ao abeiro da referida orde na contía adicional de 3.159.382,04  para o exercicio 2009, coa finalidade de facer chegar estas subvencións ao maior número de beneficiarios posible e en contía suficiente para garantir unha axeitada prestación dos servizos sociais por parte das corporacións locais.
Así mesmo, introdúcense outras modificacións destinadas a adaptar esta orde á nova estrutura orgánica da Xunta de Galicia e, en particular, ao novo Decreto 335/2009, do 11 de maio, polo que se establece a estrutura orgánica da Consellería de Traballo e Benestar, así como a clarificar as regras de complementariedade financeira e funcional entre estas subvencións destinadas ao financiamento dos servizos sociais comunitarios en xeral e as destinadas ao financiamento do desenvolvemento do programa de educación familiar por corporacións locais, e a mellorar o sistema de xustificación e pagamento das subvencións para adaptalo á función das corporacións locais como entidades prestadoras de servizos destinados a atender persoas en situación de dependencia, a través do correspondente servizo municipal de axuda no fogar, no marco do sistema de autonomía e atención á dependencia, creado pola Lei estatal básica 39/2006, do 14 de decembro, de promoción da autonomía persoal e atención ás persoas
en situación de dependencia.
Por todo o exposto e no uso das facultades que me foron conferidas,
DISPOÑO:
Artigo 1º.-Modificación do artigo 5 Compatibilidade con outras subvencións.
Modifícase o número 2º do artigo 5, que queda coa seguinte redacción:
2. Así mesmo, as subvencións para o financiamento de gastos de persoal concedidas ao abeiro desta orde só serán compatibles coas axudas para o desenvolvemento de programas de educación familiar por corporacións locais no suposto en que a través desta orde se subvencione a contratación dun técnico a media xornada e a corporación local achegue a axuda para o desenvolvemento de programas de educación familiar co fin de financiar a súa contratación a xornada completa. En calquera caso a execución do programa de educación familiar deberá axustarse ás especificacións técnicas e aos requisitos de información e coordinación regulados na orde anual pola que se convocan axudas para o desenvolvemento dos ditos programas polas corporacións locais.
Artigo 2º.-Modificación do artigo 8 Financiamento.
Modifícase a alínea a) do artigo 8, incrementándose o importe total destinado ao financiamento das subvencións para transferencias de capital na seguinte contía, aplicación orzamentaria e anualidade:
Ano 2009:
48.02.312E.760.0 por importe de 3.159.382,04 .
Artigo 3º.-Modificación do artigo 18 Xustificación e pagamento das subvencións.
Modifícanse os números 1º e 2º do artigo 18, que quedan coa seguinte redacción:
1. Para gastos correntes:
1.1. Ao abeiro do establecido no artigo 63.3º do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, e conforme o acordo do Consello da Xunta de Galicia do 30 de xullo de 2009, o pagamento das subvencións destinadas ao cofinanciamento de gastos correntes poderá realizarse:
a) Mediante un anticipo do 100% da subvención, no momento do seu outorgamento, sempre que a achega da corporación local destinada ao cofinanciamento dos servizos e proxectos subvencionados acade, como mínimo, o 6% do orzamento total proposto polo solicitante. Para facer efectivo este pagamento anticipado, será necesario incorporar ao correspondente expediente de gasto a seguinte documentación:
-A certificación acreditativa da dita achega da corporación local.
-A declaración das subvencións e axudas solicitadas, tanto as efectivamente percibidas como as aprobadas ou concedidas, así como as pendentes de resolución, para a mesma finalidade, procedentes das administracións públicas competentes ou calquera dos seus organismos, entes ou sociedades, así como calquera outro ingreso ou recurso financeiro que teña como finalidade cofinanciar as actuacións obxecto da subvención (segundo o modelo do anexo IV).
As corporacións locais que perciban este anticipo deberán presentar, en todo caso, antes do 31 de xaneiro do ano seguinte ao da execución das actuacións subvencionadas, certificación do órgano correspondente da corporación local na que se faga constar, a exercicio cerrado, a contía total do gasto realizado para cada un dos conceptos obxecto de subvención, especificando, ademais, os ingresos, recursos, axudas e subvencións efectivamente percibidos para a mesma finalidade, así como a memoria financeira e a ficha de avaliación xustificativas da execución dos programas realizados durante o ano 2009, segundo os modelos establecidos, dispoñibles na páxina web da Xunta de Galicia (Consellería de Traballo e Benestar).
b) No caso de que a achega da corporación local destinada ao cofinanciamento dos servizos e proxectos subvencionados non acade o 6% do orzamento total proposto polo solicitante, poderán realizarse pagamentos á conta, ata o 100% da porcentaxe subvencionada correspondente aos pagamentos xustificados, a medida que a corporación local beneficiaria presente certificacións acreditativas dos gastos realizados na execución das actividades obxecto de financiamento, de conformidade co establecido no artigo 62 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, e conforme o acordo do Consello da Xunta de Galicia do 30 de xullo de 2009. Nesta xustificación poderán incluírse os gastos realizados polas corporacións locais desde o 1 de xaneiro de 2009 nas actuacións obxecto destas subvencións para xustificar as subvencións concedidas con posterioridade ao abeiro desta orde.
Neste suposto o prazo de xustificación das subvencións remata o 15 de novembro de 2009. En todo caso, para o derradeiro pagamento deberá presentarse certificación acreditativa da totalidade do gasto executado para o desenvolvemento da actuación subvencionada, por contía igual ou superior á subvención concedida máis a achega da corporación local, e do seu destino ao fin para o que foi outorgada, acompañada dunha nova declaración complementaria das subvencións e axudas solicitadas, tanto as efectivamente percibidas como as aprobadas ou concedidas, así como as pendentes de resolución, para a mesma finalidade, procedentes das administracións públicas competentes ou calquera dos seus organismos, entes ou sociedades, así como calquera outro ingreso ou recurso financeiro que teña como finalidade cofinanciar as actuacións obxecto da subvención (segundo o modelo do anexo IV). Esta documentación xustificativa dos gastos correspondentes ao ano 2009 deberá ser recibida nos servizos centrais da
Consellería de Traballo e Benestar (Secretaría Xeral de Familia e Benestar) con anterioridade ao cerramento do exercicio orzamentario 2009.
1.2. As actuacións obxecto destas subvencións deberán ser realizadas dentro do exercicio orzamentario 2009. Cando algunha das prestacións de servizos sociais non se desenvolva na súa totalidade por circunstancias que se acreditarán nos documentos correspondentes á ficha de avaliación do proxecto financiado, os remanentes de crédito que puidesen existir ao remate do exercicio quedarán adscritos ao mesmo programa de actuación de forma improrrogable para o exercicio seguinte.
2. Para gastos de investimento de capital:
2.1. O prazo de xustificación de subvencións para os investimentos de capital remata o 15 de novembro de 2009 para as subvencións referidas unicamente á anualidade de 2009 e, de ser o caso, o 15 de novembro da anualidade correspondente para subvencións de carácter plurianual que se estendan a anualidades de exercicios futuros.
2.2. Para a xustificación de subvencións para investimentos de capital que comprendan a realización de obras de construción, reforma, mellora, acondicionamento ou eliminación de barreiras arquitectónicas, deberase presentar, ademais: certificación ou certificacións de obra, factura ou facturas e certificación expedida polo órgano correspondente da corporación acreditativa da súa aprobación polo órgano competente. Nos supostos en que a corporación local beneficiaria executase a obra subvencionada por administración, deberanse achegar facturas xustificativas dos gastos derivados da adquisición de materiais, así como certificación, emitida polo órgano correspondente da corporación local, acreditativa da súa aprobación polo órgano competente e, de ser o caso, certificación, emitida polo órgano correspondente da corporación local, acreditativa dos custos derivados da execución da obra por medio de persoal da corporación local.
2.3. Para a xustificación das demais subvencións para investimentos de capital (adquisición de inmobles ou equipamento mobiliario), abondará con presentar facturas xustificativas dos correspondentes gastos realizados e certificación, emitida polo órgano correspondente da corporación local, acreditativa da súa aprobación polo órgano competente ou, alternativamente, certificación, emitida polo órgano correspondente da corporación local, acreditativa da realización dos mencionados investimentos, dos importes investidos ou executados na acción subvencionada, e do destino dos investimentos subvencionados á finalidade de servizos sociais para a que foron solicitados.
2.4. Para os distintos conceptos relativos a gastos de investimento de capital non se realizarán anticipos. Porén, poderán realizarse pagamentos á conta, ata o 100% da porcentaxe subvencionada correspondente aos pagamentos xustificados, a medida que a corporación local beneficiaria presente certificacións acreditativas dos gastos realizados na execución das actividades obxecto de financiamento, de conformidade co establecido no artigo 62 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, e conforme o acordo do Consello da Xunta de Galicia do 30 de xullo de 2009. Nesta xustificación poderán incluírse os gastos realizados polas corporacións locais desde o 1 de xaneiro de 2009 nas actuacións obxecto destas subvencións para xustificar as subvencións concedidas con posterioridade ao abeiro desta orde.
2.5. En todo caso, no momento da xustificación da execución total do investimento subvencionado e antes do derradeiro pagamento, as corporacións locais beneficiarias deberán presentar unha certificación complementaria, emitida polo órgano correspondente da corporación local, que faga constar expresamente que o importe da subvención concedida foi destinado á finalidade obxecto de subvención, acompañada, para o caso de subvencións para execución de obras, dun informe do técnico municipal competente en materia de obras ou arquitecto director de obra, en que se certifique expresamente que a obra se executou segundo o proxecto aprobado que serviu de base á subvención e que cumpre coa legalidade vixente en materia de seguranza, accesibilidade, e co resto da lexislación de xeral aplicación ou para subvencións para adquisición de equipamento mobiliario, informe do técnico municipal de servizos sociais en que se dea conta do equipamento adquirido e se certifique que se corresponde co que foi
obxecto de subvención. Estes informes deberán ser visados polo alcalde-presidente da corporación.
Disposicións adicionais
Primeira.-Determinación de competencias.
Todas as referencias realizadas na Orde do 1 de abril de 2009, pola que se regulan as bases polas que se rexerá a concesión de subvencións destinadas ao cofinanciamento da prestación de servizos sociais polas corporacións locais e se procede á súa convocatoria para o exercicio 2009 á Vicepresidencia da Igualdade e do Benestar e ao seu titular entenderanse realizadas á Consellería de Traballo e Benestar e á súa titular.
Así mesmo, todas as referencias realizadas na dita orde á Dirección Xeral de Acción Social e á Secretaría Xeral de Benestar entenderanse todas realizadas á Secretaría Xeral de Familia e Benestar, incluíndo a delegación de atribucións para resolver a concesión, denegación, modificación ou outras incidencias das subvencións previstas na dita orde, así como para asinar os convenios que poidan derivar da tramitación destas subvencións, e para autorizar e dispoñer os gastos que deriven da tramitación desta orde e propoñer o recoñecemento de obrigas e a ordenación dos correspondentes pagamentos.
Segunda.-Prazo de presentación de solicitudes.
Esta modificación non afecta o prazo establecido na referida orde para a presentación de solicitudes.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 31 de xullo de 2009.
Beatriz Mato Otero
Conselleira de Traballo e Benestar